კონტროლი (2007 წლის ფილმი)
კონტროლი (ინგლ. Control) — ბიოგრაფიული ფილმი ჯგუფ Joy Division-ის სოლისტის, იენ კერტისის ცხოვრების უკანასკნელი წლების შესახებ. ფილმის რეჟისორია ანტონ კობრეინი, რომელიც Joy Division-ის ფოტოგრაფი იყო. „კონტროლი“ კობრეინის, როგორც რეჟისორის, დებიუტია დიდ კინემატოგრაფიაში. კობრეინმა ფილმის ბიუჯეტისთვის 4.5 მილიონი დოლარი საკუთარი ჯიბიდან გაიღო. ფილმი ასახავს იენ კერტისის ცხოვრებაში 1973-1980 წლებში მომხდარ მოვლენებს: ქორწინებას, მუსიკალურ კარიერას, ჯანმრთელობის პრობლემებს, საყვარელთან ურთიერთობას და თვითმკვლელობას. ფილმის სცენარი დაფუძნებულია იენის ქვრივის — დებორა კერტისის — 1995 წელს დაწერილ ბიოგრაფიულ წიგნზე „Toaching From a Distance“. დებორა კერტისი ფილმის ერთ-ერთ პროდიუსერადაც გვევლინება. ფილმის გადაღებები მიმდინარეობდა ნოტინგემში, მანჩესტერსა და მაკლესფილდში, ძირითადად სწორედ იმ ტერიტორიებზე, სადაც იენი ცხოვრობდა. ფილმი ფერადი გადაიღეს, ხოლო შემდეგ შავ-თეთრი გახადეს, რათა „კარგად გადმოეცა ეპოქის ატმოსფერო.“ ფილმის სათაური მომდინარეობს Joy Division-ის სიმღერიდან „She’s Lost Control“. ფილმის პრემიერა გაიმართა 2007 წლის 17 მაისს კანის კინოფესტივალზე.